ห่วงประชาชนได้รับผลกระทบจากสถานการณ์ภัยแล้ง สั่ง สทนช. เร่งรัด 9 มาตรการจัดการน้ำ
พลเอก ประวิตร วงษ์สุวรรณ รองนายกรัฐมนตรี ผู้อำนวยการกองอำนวยการน้ำแห่งชาติ (กอนช.) ประชุมคณะอนุกรรมการอำนวยการด้านการบริหารจัดการทรัพยากรน้ำ ครั้งที่ 1/2564 ที่ประชุมรับทราบรายงานสถานการณ์น้ำในปัจจุบัน โดยแหล่งน้ำขนาดใหญ่ และขนาดกลาง ทั่วประเทศ มีปริมาณน้ำ 43,127 ล้านลูกบาศก์เมตร คิดเป็นร้อยละ 53 ปริมาณน้ำใช้การ 19,040 ล้านลูกบาศก์เมตร คิดเป็นร้อยละ 33 สำหรับสถานการณ์น้ำท่า ปัจจุบันภาพรวมทั้งประเทศ มีปริมาณน้ำน้อยถึงปกติ มีแนวโน้มลดลงและแม่น้ำโขงมีปริมาณน้ำน้อยถึงปกติ มีแนวโน้มทรงตัวที่ประชุมเห็นชอบ แนวทางการแก้ไขปัญหาความเค็มในลุ่มน้ำเจ้าพระยา พร้อมทั้งได้มีการเสนอแต่งตั้งคณะทำงานเพื่อแก้ปัญหาการรุกตัวของน้ำเค็ม น้ำท่วมและน้ำแล้ง ในลุ่มน้ำเจ้าพระยาตอนล่าง, เห็นชอบการวางแผนการจัดสรรน้ำและการเพาะปลูกฤดูฝนปี 64 และมาตรการรับมือฤดูฝนปี 64 ปี ซึ่ง กอนช.ได้มีแผนการจัดสรรน้ำทั้งประเทศ รวม 11,651 ล้านลูกบาศก์เมตร รวมทั้งได้เห็นชอบการติดตามผลการดำเนินงานสิ่งกีดขวางทางน้ำทั้งประเทศ จำนวน 625 แห่ง ที่ยืนยันดำเนินการแล้ว มีจำนวน 363 แห่ง อยู่ระหว่างดำเนินการ จำนวน 113 แห่งพลเอก ประวิตร ย้ำว่า รัฐบาลได้ให้ความสำคัญเร่งด่วน กับการแก้ไขปัญหาน้ำ ทุกมิติ โดยเฉพาะปัญหาน้ำเค็ม/น้ำแล้งในขณะนี้ พร้อมกำชับ สทนช. เร่งรัดโครงการศึกษาการสร้างประตูน้ำควบคุมน้ำทะเลหนุน เพื่อแก้ปัญหาความเค็ม และ 9 มาตรการ รองรับสถานการณ์การขาดแคลนน้ำฤดูแล้ง/รับน้ำฤดูฝน ให้บรรลุผลสำเร็จโดยเร็ว เพื่อให้มั่นใจว่าประชาชนผู้ใช้น้ำและเกษตรกรได้รับการจัดสรรน้ำสะอาด เพื่อการอุปโภคบริโภคและการเพาะปลูก ตามแผนงานที่กำหนดไว้ อย่างเพียงพอ ทั่วถึงทุกพื้นที่